Mossos d’Esquadra i Empresa i Ocupació celebren una sessió de treball per millorar l’atenció als ciutadans en matèria de consum i energia – Castellvilarenc.info
Els Mossos d’Esquadra i els Serveis Territorials del Departament d’Empresa i Ocupació a la Catalunya Central han celebrat avui una jornada de treball dirigida a millorar l’atenció al ciutadà per part dels agents en aspectes relacionats amb el consum i amb les visites a les llars de tècnics de companyies energètiques.
La inauguració ha anat a càrrec de la directora dels Serveis Territorials del Departament d’Empresa i Ocupació a la Catalunya Central, Bàrbara Minoves, i el cap de la Regió Policial central del cos de Mossos d’Esquadra, el comissari Sergi Pla. Per la seva banda, el director de l’Agència Catalana del Consum, Alfons Conesa ha estat l’encarregat de cloure l’acte
La sessió, organitzada a petició dels responsables de la Regió Policial Central, tenia com a objectiu proporcionar als mossos d’esquadra coneixements i eines per oferir una resposta més adequada i precisa a temes que han d’afrontar de manera habitual en les consultes i denúncies que tramiten.
En la jornada, els tècnics de l’Agència Catalana del Consum han exposat el model català de protecció dels consumidors, i han recordat els mecanismes de què disposen els ciutadans per resoldre dubtes, fer consultes, reclamar i denunciar en tot allò relacionat amb els seus actes de consum. En aquest sentit, s’ha posat l’accent en procediments com la mediació i l’arbitratge, que faciliten la resolució de conflictes evitant la via judicial, i s’ha actualitzat la informació relativa a reclamacions concretes, com per exemples les relacions amb les empreses de serveis o els contractes de subscripció de participacions preferents.
Per la seva banda, tècnics de la Direcció General d’Energia, Mines i Seguretat Industrial s’han centrat en el cas particular de les inspeccions i revisions de les instal·lacions de gas. Amb la intenció d’augmentar la capacitat d’informació als ciutadans i de millorar la detecció de possibles fraus, la xerrada ha abordat la tipologia d’instal·lacions receptores, el marc legal que regula aquesta activitat o els principals que poden dur a terme les empreses autoritzades per aquestes labors, entre d’altres.